食橘
作者：李綱
朝代：宋

paragraphs: 洞庭一夜天雨霜，橘林綠苞朝已黄。
遠題書後三百顆，入手便覺秋風香。
黄金爲膚白玉瓤，沆瀣深貯甘且芳。
雕盤初擘噀清霧，冰齒乍嚼流瓊漿。
色香氣味紛可喜，下視衆果皆茫茫。
嗟余平生愛種此，木奴千樹梁谿傍。
只今蒿艾已埋没，豈敢向日爭熒煌。
蓬萊雲氣久寂寞，漢殿無復羅瀟湘。
厥包縱有盡酸澀，剖之蠧朽安足嘗。
乃知汝病是天意，坐使玉食無輝光。
荒山乃爾飫佳品，安得騕褭置錦堂。
君不見杜陵野老歌病橘，蕭蕭半死誠可傷。